Sebastian Burduja, președintele PNL București, i-a acuzat pe Nicușor Dan, primarul general al Capitalei, și Clotilde Armand, primarul Sectorului 1, de practici abuzive și antidemocratice.
Declarațiile au fost făcute în cadrul emisiunii "Bună dimineața, România!", moderată de Gabriela Mihai pe B1 TV, în contextul în care Robert Negoiță, primarul Sectorului 3, tocmai a depus o plângere penală împotriva lui Nicușor Dan.
"E un demers la care dânsul are dreptul. De altfel, ce se întâmplă din partea dlui Nicușor Dan, dar și din partea dnei Clotilde Armand în aceste mandate e inacceptabil.
Să vă spun cum procedează: consilierii locali ai PNL, de exemplu, depun o hotărâre. Ea ajunge de la Registratura Primăriei pe biroul primarului, după care primarul refuză repartizarea acestor proiecte către direcții. Direcțiile, neputând să-și dea cu părerea pe proiecte, nu pot emite avize, deci ele nu pot ajunge la vot în Consiliul General, respectiv în Consiliul Local.
E un abuz și o practică total nedemocratică și sper să nu mai vedem lucrul acesta după ce Nicușor Dan și Clotilde Armand vor pleca acasă", a declarat Sebastian Burduja, vineri, pe B1 TV.
Tot vineri, primarul Sectorului 3, Robert Negoiță, a anunțat că depune o plângere penală împotriva primarului general Nicușor Dan, la Parchetul Curții Supreme.
"Avem proiecte ale Primăriei Sector 3 transmise de ani de zile către Primăria Generală, proiecte care n-au fost promovate niciodată, adică legea prevede așa, în momentul în care ai un proiect, primăria e obligată ca în termen de 30 de zile să dea aviz pentru a intra în Consiliul General, avizul poate fi favorabil sau negativ, dar el trebuie să existe.
Mai mult decât atât, avem aici un document semnat de primarul general, care interzice colegilor din primărie, departamentelor, direcțiilor, să elaboreze acel document, ceea ce înseamnă faptul că nu emit acel document, este abuz în serviciu cu consecințe deosebit de grave. Faptul că interzice colegilor să elaboreze acel document înseamnă instigare la abuz în serviciu, adică instigare la comitere de infracțiuni", a explicat Robert Negoiță.